Na osnovu člana 34. Zakona o izboru narodnih poslanika („Službeni glasnik RSˮ, br. 35/00, 57/03 – odluka US, 72/03 – dr. zakon, 18/04, 85/05 – dr. zakon, 101/05 – dr. zakon, 104/09 – dr. zakon, 28/11 – odluka US i 36/11), a u skladu sa čl. 8. i 15. Zakona o lokalnim izborima („Službeni glasnik RSˮ, br. 129/07, 34/10 – US i 54/11),

Republička izborna komisija, na sednici održanoj 7. marta 2016. godine, donela je

**O D L U K U**

**O KOORDINIRANOM SPROVOĐENjU IZBORA ZA NARODNE POSLANIKE NARODNE SKUPŠTINE I IZBORA ZA ODBORNIKE SKUPŠTINA JEDINICA LOKALNE SAMOUPRAVE**

**RASPISANIH ZA 24. APRIL 2016. GODINE**

Član 1.

Ovom odlukom uređuju se pitanja od značaja za koordinirano sprovođenje izbora za narodne poslanike Narodne skupštine i izbora za odbornike skupština jedinica lokalne samouprave raspisanih za 24. april 2016. godine.

Član 2.

Svi izbori sprovešće se na biračkim mestima koja određuje Republička izborna komisija, u skladu sa Zakonom o izboru narodnih poslanika i Uputstvom za sprovođenje izbora za narodne poslanike Narodne skupštine, raspisanih za 24. april 2016. godine („Službeni glasnik RS“, broj 22/16).

Član 3.

Boja glasačkih listića po kojima će se glasati na izborima za odbornike skupština jedinice lokalne samouprave i boja kontrolnih listova za proveru ispravnosti glasačke kutije koje će se koristiti na tim izborima moraju da se razlikuju od boja utvrđenih Odlukom Republičke izborne komisije o određivanju boje glasačkog listića i boje kontrolnog lista za proveru ispravnosti glasačke kutije, za glasanje na izborima za narodne poslanike Narodne skupštine, raspisanim za 24. april 2016. godine („Službeni glasnik RS“, broj 22/16).

Član 4.

Izbore za narodne poslanike Narodne skupštine i izbore za odbornike skupština jedinica lokalne samouprave raspisane za 24. april 2016. godine sprovešće birački odbori koje obrazuje Republička izborna komisija, prema pravilima koja će za rad biračkih odbora za koordinirano sprovođenje svih izbora 24. aprila 2016. godine propisati Republička izborna komisija.

Član 5.

(1) Birački odbori u stalnom sastavu obrazuju se u skladu sa Zakonom o izboru narodnih poslanika i Uputstvom za sprovođenje izbora za narodne poslanike Narodne skupštine, raspisanih za 24. april 2016. godine (u daljem tekstu: Uputstvo).

(2) Izuzetno od stava 1. ovog člana, u nacionalno mešovitim jedinicama lokalne samouprave, u smislu člana 98. stav 2. Zakona o lokalnoj samoupravi („Službeni glasnik RS“, broj 129/07), zamenici predsednika biračkih odbora imenuju se na predlog političkih stranaka zastupljenih u skupštini jedinice lokalne samouprave srazmerno njihovoj zastupljenosti u lokalnoj skupštini.

(3) Političke stranke iz stava 2. ovog člana dužne su da svoje predloge za zamenike predsednika biračkih odbora sačine u skladu sa članom 17. stav 3. Uputstva i da ih dostave radnom telu Republičke izborne komisije obrazovanom za svaku jedinicu lokalne samouprave do 8. aprila 2016. godine.

(4) Ako neka politička stranka iz skupštine jedinice lokalne samouprave blagovremeno ne dostavi radnom telu predlog za imenovanje zamenika predsednika, Republička izborna komisija će za zamenika predsednika biračkog odbora imenovati lice odgovarajuće za vršenje te dužnosti.

(5) Kako bi Republička izborna komisija mogla da sačini numerički prikaz merila za imenovanje članova i zamenika članova biračkih odbora u stalnom sastavu iz člana 15. Uputstva, načelnici uprava nacionalno mešovitih jedinica lokalne samouprave su dužni da najkasnije 14. marta 2016. godine Republičkoj izbornoj komisiji dostave odborničku strukturu skupština jedinice lokalne samouprave po političkim strankama **(ne po odborničkim grupama)** na dan raspisivanja izbora za odbornike.

Član 6.

(1) Pravo na člana i zamenika člana biračkog odbora u proširenom sastavu imaju podnosioci proglašenih izbornih lista za izbor narodnih poslanika i podnosioci izbornih lista za izbor odbornika pod uslovom da nisu podneli izbornu listu za izbor narodnih poslanika.

(2) Svaki podnosilac izborne liste može da predloži samo jednog člana i jednog zamenika u prošireni sastav biračkog odbora.

(3) Ako dve ili više političkih stranaka u koaliciji podnesu izbornu listu kandidata za narodne poslanike, a samostalno podnesu izbornu listu kandidata za odbornike u skupštini opštine/grada, njima zajedno pripada pravo samo na jednog člana i jednog zamenika člana u proširenom sastavu biračkog odbora.

(4) Ako političke stranke samostalno podnesu izborne liste kandidata za narodne poslanike, a u koaliciji podnesu izbornu listu kandidata za odbornike u skupštini opštine/grada ili u skupštini gradske opštine, svaka politička stranka ima pravo da predloži po jednog člana i jednog zamenika člana u prošireni sastav biračkog odbora.

(5) Ako dve ili više političkih stranaka u koaliciji podnesu izbornu listu kandidata za narodne poslanike, a izbornu listu za odbornike u skupštini opštine/grada podnesu u drugačijoj koaliciji, odnosno u drugačijim koalicijama, njima zajedno pripada pravo samo na jednog člana i jednog zamenika člana u proširenom sastavu biračkog odbora.

(6) Ako dve ili više političkih stranaka u koaliciji podnesu izbornu listu kandidata za narodne poslanike i za odbornike u skupštini grada, a samostalno podnesu izbornu listu za odbornike u skupštini gradske opštine, njima zajedno pripada pravo samo na jednog člana i jednog zamenika člana u proširenom sastavu biračkog odbora.

(7) Ako dve ili više političkih stranaka u koaliciji podnesu izbornu listu kandidata za narodne poslanike, a samostalno podnesu izborne liste kandidata za odbornike u skupštini grada i za odbornike u skupštini gradske opštine, njima zajedno pripada pravo samo na jednog člana i jednog zamenika člana u proširenom sastavu biračkog odbora.

(8) Ako političke stranke samostalno podnesu izborne liste kandidata za narodne poslanike i za odbornike u skupštini grada, a u koaliciji podnesu izbornu listu kandidata za odbornike u skupštini gradske opštine, svaka politička stranka ima pravo da predloži po jednog člana i jednog zamenika člana u prošireni sastav biračkog odbora.

(9) Ako dve ili više političkih stranaka koje nisu podnele izborne liste kandidata za narodne poslanike, u koaliciji podnesu izbornu listu kandidata za odbornike u skupštini grada, a samostalno podnesu izbornu listu kandidata za odbornike u skupštini gradske opštine, njima zajedno pripada pravo samo na jednog člana i jednog zamenika člana u proširenom sastavu biračkog odbora.

(10) Ako političke stranke koje nisu podnele izborne liste kandidata za narodne poslanike, samostalno podnesu izbornu listu kandidata za odbornike u skupštini grada, a u koaliciji podnesu izbornu listu kandidata za odbornike u skupštini gradske opštine, svaka politička stranka ima pravo da predloži po jednog člana i jednog zamenika člana u prošireni sastav biračkog odbora.

Član 7.

Članovi biračkih odbora u proširenom sastavu imenovani na predlog podnosilaca izbornih lista za izbor odbornika ne mogu učestvovati u utvrđivanju rezultata glasanja za izbor narodnih poslanika.

Član 8.

(1) Nakon proglašenja izborne liste kandidata za odbornike, opštinska/gradska izborna komisija, odnosno izborne komisije gradskih opština (u daljem tekstu: lokalne izborne komisije) Republičkoj izbornoj komisiji bez odlaganja dostavljaju rešenje o ispunjenju ili neispunjenju uslova da podnosilac te izborne liste predloži svoje predstavnike u prošireni sastav biračkih odbora, u smislu člana 14. st. 1. i 2. i člana 16. stav 3. Zakona o lokalnim izborima.

(2) Lokalne izborne komisije dužne su da Republičkoj izbornoj komisiji dostave zbirne izborne liste kandidata za odbornike odmah po utvrđivanju, a najkasnije 14. aprila 2016. godine.

(3) Republička izborna komisija će lokalnim izbornim komisijama dostaviti rešenja o proglašenju izbornih lista kandidata za narodne poslanike odmah po njihovom donošenju, kako bi lokalne izborne komisije mogle da utvrde koji podnosioci izbornih lista za odbornike ne ispunjavaju uslove da predlože članove i zamenike članova u prošireni sastav biračkih odbora, u smislu člana 8. stav 6. Zakona o lokalnim izborima i u skladu sa članom 6. ove odluke.

(4) U slučaju proglašenja koalicionih izbornih lista, lokalne izborne komisije, uz rešenje iz stava 1. ovog člana, dužne su da Republičkoj izbornoj komisiji dostave i sporazum o obrazovanju stranačke koalicije.

Član 9.

Podnosilac izborne liste za izbor odbornika koji ispunjava uslove da ima predstavnike u proširenom sastavu biračkih odbora, obaveštenje o svojim predstavnicima u biračkim odborima dostavlja na način propisan čl. 23. i 24. Uputstva.

Član 10.

(1) Naknade za rad članova biračkih odbora u stalnom sastavu, kao i za rad članova biračkih odbora u proširenom sastavu koji su imenovani na predlog podnosilaca izbornih lista za izbor narodnih poslanika obezbeđuje Republička izborna komisija, u skladu sa posebnom odlukom Republičke izborne komisije.

(2) Naknade za rad članova biračkih odbora u proširenom sastavu koji su imenovani na predlog podnosilaca izbornih lista za izbor odbornika skupštine opštine/grada ili skupštine gradske opštine koji se ne smatraju podnosiocem izborne liste za izbor narodnih poslanika, obezbeđuje izborna komisija jedinice lokalne samouprave.

Član 11.

(1) U slučaju da Republička izborna komisija poništi izbore za narodne poslanike na pojedinom biračkom mestu, raspustiće birački odbor i imenovati novi koji će sprovesti ponovno glasanje.

(2) U slučaju da na biračkom mestu na kojem se ponavlja glasanje na izborima za narodne poslanike treba da bude ponovljeno i glasanje za izbor odbornika, lokalna izborna komisija o tome bez odlaganja obaveštava Republičku izbornu komisiju.

(3) U slučaju da na pojedinom biračkom mestu treba da se ponovi glasanje samo na izborima za odbornike, lokalna izborna komisija obrazuje novi birački odbor koji će sprovesti ponovno glasanje, imajući u vidu da je biračkom odboru koji je obrazovala Republička izborna komisija funkcija prestala završetkom izbora za narodne poslanike na tom biračkom mestu.

Član 12.

Ako se istovremeno sa izborima za narodne poslanike Narodne skupštine održavaju i izbori za poslanike u Skupštinu Autonomne pokrajine Vojvodine, ova odluka će se shodno primenjivati i na te izbore, u skladu sa Pokrajinskom skupštinskom odlukom o izboru poslanika u Skupštinu Autonomne pokrajine Vojvodine („Službeni list APV“, broj 23/14).

Član 13.

Ovu odluku objaviti u „Službenom glasniku Republike Srbijeˮ.

02 Broj: 013-47/16

U Beogradu, 7. marta 2016. godine

**REPUBLIČKA IZBORNA KOMISIJA**

PREDSEDNIK

prof. dr Dejan Đurđević